
Acolada nr. 11 noiembrie 2012 


Peste Cortina de Fier, un dialog între Horia Stamatu şi 
Constantin Noica 


Motto: „Tot ce a fost 
realism socialist va 
dispărea (...). Eminescu va 
putea fi publicat în 
întregime (...).Ceea ce 
exilații şi condamnații au 
spus în opera lor va fi 
reluare şi repovestire a 
trecutului, ceea ce 
înseamnă posibilitate de a 
fi în viitor” (Vintilă Horia, 
în „Cuvântul Românesc”, 
mai 1989) 


După citirea Gândului despre originalitatea civilizației 
româneşti publicat de Noica în revista „Destin” scoasă la 
Madrid de Uscătescu, Horia Stamatu (P — care în 1934 fusese 
premiat odată cu Constantin Noica, Emil Cioran şi Eugen 
Ionescu de un juriu format din Mircea Eliade, Mircea 
Vulcănescu, Petru Comarnescu, Ion I. Cantacuzino, Şerban 
Cioculescu, Tudor Vianu şi Romulus Dianu -, scrie în Revista 
Scriitorilor Români de la Minchen despre „operatorul 
ontologic” noician, dând impresia celui mai normal dialog între 
scriitori. Că era o falsă impresie se vede din înseşi comentariile 
lui Stamatu. 

Impresionat ca şi Constantin Noica de gândirea religioasă 
a celor doi mari universitari (profesorii Nae Ionescu şi Mircea 
Vulcănescu) în preajma cărora ambii s-au format, Horia Stamatu 
meditează la valenţele religioase ale „operatorului ontologic” 
propus de Noica. Mai precis, Stamatu îl readuce pe „întru” din 
mrejele filosofiei noiciene în locul de unde a fost preluat de 
filosoful închis şase ani pentru delicte de opinie şi apoi (pentru 
aceleaşi motive) urmărit până la moarte de paznicii sclaviei 
intelectuale din vremea materialismului obligatoriu. 

Transfigurată de haloul de arhaicitate conferit de textul 
românesc al „Crezului” din care provine, prepoziţia „întru” a 
fost aleasă de traducătorii Sfintei Liturghii care n-au vrut să se 
depărteze de limbajul vorbit. Dar, fiindcă transpunerea 
românească ar fi sunat : „ cred într-unul Dumnezeu”, care nu 
are darul de a sugera în subsidiar credința creştină în Treimea 
care este Unu, ei ar fi recurs la o inovaţie lingvistică: „ Cred 
întru unul Dumnezeu”, propunându-l pe acest „întru” 
cărturăresc. 

Horia Stamatu va observa că expresia „ întru adevăr” preia 
din litera sacră a Crezului prepoziția „întru” cu întreaga ei 
greutate conferită de context. De aici ar urma că înțelesul 
expresiei „întru adevăr” nu se poate distanța cu totul de 
contextul sacru. 

Când în 1951 Constantin Amăriuței şi-a luat inima-n dinți şi 
s-a dus să-l viziteze pe Heidegger, el i-a vorbit filosofului retras 
într-o cabană din munți despre gândirea religioasă a lui Mircea 
Vulcănescu şi de întemnițarea acestuia de către ocupantul 
sovietic al României de două ori sfârtecate: o dată în 1940 şi a 
doua oară în 1945, după Yalta. În termeni cât mai sugestivi, 
Amăriuței i-a povestit acestuia despre Dimensiunea românească 
a existenței, aşa cum o schițase fostul său profesor de etică în 
1943-1944, zăbovind asupra transcenderii fenomenalității 
vremelnice pe care i-o sugerase lui Mircea Vulcănescu lumea 
văzută ca o „carte de semne” ale întrepătrunderii lumii de aici 
cu lumea de dincolo. Tânărul doctorand de 28 de ani i-a mai 
relatat atunci şi ipoteza lui Mircea Vulcănescu după care „ab 
aevum” (însemnând în latină „din eternitate”) a dat în 
româneşte pe „aevea”, surprins să-l vadă pe Heidegger 
consemnând etimologia propusă cândva de filozoful român (v. 
„Caiete de dor”, vol.LIII, Ed. Jurnalul Literar, Bucureşti, 2000- 
2003) ce avea să mai trăiască un singur an, schingiuit cum era 
în permanenţă în închisoarea din Aiud. 

În paranteză fie spus, admiraţia pe care i-o trezise la Freiburg 
înainte de 1944 profesorului Heidegger istețimea studenţilor 
săi români (Al. Dragomir, Octavian Vuia, Costache Oprişan etc.) 
ieşea la iveală ori de câte ori folosea substantivul „die Lateiner” 
atunci când la seminarele speciale cerea părerea doctoranzilor 
români. Or, de-a lungul unui deceniu şi jumătate avusese de 
multe ori ocazia să-i cunoască pe foştii studenţi ai lui Nae 
Ionescu de la Universitatea din Bucureşti sau ai lui D.D. Roşca 
şi Lucian Blaga de la Universitatea din Cluj. E suficient să ne 
gândim că din primii săi ani de Freiburg veniseră din România să-l 
audieze pe Heidegger Constantin Floru (trimis chiar de Nae 
Ionescu) şi D.C. Amzăr cu care filosoful german va păstra o 
legătură durabilă (v. Jurnalul berlinez, Ed. Romania Press, Buc., 
2005). Dintre cei care ulterior au devenit personalități marcante 
ale culturii noastre l-au mai audiat pe filosoful de la Freiburg: 
Ştefan Teodorescu, Petre "Ţuţea, Petre Pandrea, N. Balcă 
(autorul articolului „Interpretarea existenței omeneşti în 
filosofia lui Heidegger”), Chirilă Popovici, Virgil Bogdan, 
Constantin Noica şi Vintilă Horia. În decembrie 1942 Walter 
Biemel scria în revista „Universul literar” că „Heidegger 
cunoaşte România din buna reputație de a fi o ţară a filosofilor, 
căci mereu îi vin de acolo studenți”. Din grupul ultimilor săi 

studenţi, Alexandru Dragomir i-a tradus în română eseul Was 
ist Metaphysik?, împreună cu Walter Biemel. Această primă 
traducere din anii patruzeci a fost publicată de Virgil lerunca 
la Paris în 1956, la vremea când deja mai apăruseră două 
variante de traducere românească a unei lucrări heideggeriene, 
„Feldweg”, transpusă în româneşte în 1951 de Constantin 
Amăriuţei în paralel cu Ştefan Teodorescu. 

Înainte de îndepărtarea sa de la Universitate, Heidegger 
avusese prilejul să-şi facă o idee despre cultura românească 2 
citind cu interes revista „Saeculum”, scoasă de L. Blaga între 
1943 şi 1944, ce cuprindea rezumate în limba germană şi, scris 
de Zevedei Barbu (secretarul de redacţie), chiar un articol 
dedicat filosofiei heideggeriene. Peste câteva decenii (în 
„Revista Scriitorilor Români”, Miinchen,1981), despre gândirea 
heideggeriană avea să scrie şi Horia Stamatu, cu ocazia 
traducerii eseului H6lderlin şi esența poeziei (%, amplu 
comentat şi adnotat. 

Revenind la „operatorul ontologic” propus de Constantin 
Noica, Horia Stamatu observă pe bună dreptate că operatorul 
„întru” nu poate fi de sine stătător, aşa cum îl decupase 
Constantin Noica în studiul intitulat Originalitatea civilizației 
româneşti (în „Destin”, vol. 24-25, Madrid, 1972, p.28-30) şi în 
întreaga sa filozofie. Pentru că „întru” cere cu necesitate sa fie 
“întru” ceva anume. Lucru pe care l-a presupus desigur şi filosoful 
de la Păltiniş, silit permanent să escamoteze orizontul religios 
al gândirii sale (v. Isabela Vasiliu-Scraba, Noica despre arheul 
istoric întrupat de Mircea Eliade, în rev. „Conta”, Nr.10/2012, 
Piatra Neamț, p.126-131). După Stamatu, şubrezenia 
presupunerii lui Noica după care „ar fi posibil” ca originalitatea 
civilizației noastre să stea în faptul de a fi creat şi aplicat pe 
toate planurile ei prepoziţia întru reiese din aplicarea acestei 
prepoziţii la doctrina oficială a regimului instituit la noi cu 
forța armatei sovietice de ocupație. 

Neputând purta un autentic dialog cu filosoful aflat în 
„temnița” în care se transformase întreaga Ţară cu granițele ei 
bine zăvorâte, Horia Stamatu schițează totuşi punctul său de 
vedere asupra sintezei particulare pe care o reprezintă cultura 
şi civilizația românească. 

Dar înainte de a prezenta poziţia sa în această problemă, el 
face remarca următoare: dacă o civilizație este întru „ceva” al 
altei civilizații (în cazul de faţă al civilizației comunismului 
sovietic), ea încetează de a mai fi „întru” acel ceva propriu prin 
care s-a definit ca o civilizație anume, şi urmează a dăinui doar 
în cadrul speciei, fără nici o originalitate. La întrebarea „întru 
ce” s-a definit civilizația românească, Horia Stamatu răspunde 
că întru creştinism: Exact cum se interzicea a se spune în 
cultura română păzită de ideologii comunişti, mercenari ai 
ocupantului sovietic. Din perspectivă istorică, Horia Stamatu 
observă cum civilizația românească a putut fi peste o mie de 
ani întru fundamentul ei spiritual oferit de acea proprie şi 
neobişnuită unitate de limbă şi de spirit religios. Doar după 
trădarea de la Yalta (1945), originalitatea culturii româneşti de 
inspirație religioasă a părut că va putea fi anihilată odată cu 
impunerea forțată a acelui „întru dogmatica materialismului 
dialectic”. Dar nu a fost aşa. Ea nici n-a fost contrazisă, nici n-a 
dispărut. Pur şi simplu s-a retras în clandestinitatea în care 
circulau prin anii cincizeci sonetele compuse de Vasile 
Voiculescu înainte de a fi băgat în puşcărie precum cel din 
urmă delicvent, sau cum aveau să circule poeziile scrise de 
exilați sau compuse în închisoare de Radu Gyr, Nichifor Crainic 
şi de mulți alți poeți aflați fără de vină după gratii, poezii cărora 
nici azi criticii oficiali din perioada comunistă nu le-au făcut loc 
în literatura română de după 23 august 1944, plasându-le într-o categorie 
bine îngrădită (v. lipsa scriitorilor din exil şi a poeziilor din 
închisori în „Istoria literaturii...” scoasă de Alex. Ştefănescu în 
2006). Chiar şi refuzul Panoramei literaturii române (Ed. Crater, 
Bucureşti, 1996) a lui Bazil Munteanu (neinclusă în manualele 
de liceu după 1990) ne pare a fi paradigmatic. Fiindcă această 
valoroasă lucrare, bine cunoscută în Occident, cuprinzând 
mulțime de nume de scriitori marginalizați după 1945, precum 
şi nume de scriitori martirizați prin puşcăriile atent 
supravegheate de oamenii Kremlinului, a fost încă din 1945 
îngropată odată cu decapitarea spirituală a României prin 
interzicerea capodoperelor de gând incluse în nesfârşitele liste 
de cărți interzise de sovietici. 

Dionisie Ghermani scria că democraţia la nivel mondial 
este o „iluzie întreţinută de oamenii de stat ai Vestului”. Acest 
istoric, devenit expert în trădările vesticilor față de principiile 
democraţiei la scară internaţională, n-a fost mirat să constate 
în 1994 preferința americanilor şi a multor capitale europene 
pentru Moscova, considerată de ei drept „factor de ordine” în 
fosta arie sovietică (v. Dionisie Ghermani, Despre Democraţie, 
Ed. Dacia, Cluj-Napoca, 1996, p.82). Într-un astfel de context 
aşa-zis democratic devine oarecum inteligibilă rațiunea pentru 
care, după căderea comunismului în România şi publicarea 
cărții lui Bazil Munteanu în traducere românească, Panorama 
literaturii române n-a reuşit să-i trezească pe criticii noştri din 
amorțeala prea îndelungatei lor „odihne” (apud. Noica) în 
George Călinescu. 


Referitor la unitatea de limbă română, „neobişnuită în restul 
Occidentului”, Horia Stamatu nu pierde ocazia de a consemna 
că limba română forțată a fi „întru materie, Marx, Lenin şi 
război religios” este „mai chinuită ca în vremea când Titu 
Maiorescu a dat alarma în Beția de cuvinte” şi că Statul român, 
ca unitate de bază a civilizației româneşti, este „în curs de 
distrugere” (p. 145). 

De-a lungul timpului trecut de la adoptarea creştinismului 
în limba latină de către strămoşii românilor (sec. IV), s-a dovedit 
cu prisosință că pentru civilizația românească primordiale nu 
au fost formele religioase ci spiritul creştin. „Lipsa războiului 
religios la români este cea mai importantă notă caracteristică a 
civilizaţiei lor” subliniază Horia Stamatu (v. Revista Scriitorilor 
Români, nr. 11, 1972, p. 144). 

În România, mai remarcă el, războiul religios a început să 
se desfăşoare în spațiul concentraţional păzit de mercenarii 
ocupantului sovietic, când Nichifor Crainic, fost profesor la 
facultatea de teologie din Chişinău, ca să supraviețuiască 
regimului de exterminare, trebuia să „mărturisească 
superioritatea temnicerului față de Dumnezeu, pentru că 
temnicerul putea să-i dea o lingură de supă în plus, pe când 
Dumnezeu nu putea” (p. 145). 

În opinia lui Stamatu, civilizația românească „s-a centrat 
mai mult în sacru decât în juridic” (p 145), ceea ce ar constitui 
o altă trăsătură de originalitate a ei. Acest fapt, ținând de 
esențe şi nu de superficialitatea formalismelor juridice, „a 
influențat mult limba românească”. lar asemenea centrare de 
tip „organic” s-a văzut din toleranța românilor față de alte 
credințe religioase, la ei neputându-se nicicând întâmpla o 
noapte a Sfântului Bartolomeu. Numai forțata impunere de 
după 1945 a lui a fi „întru materie” a făcut ca suprema 
originalitate a civilizației româneşti, adică excluderea războiului 
religios, să fie înlocuită prin contrariul ei: războiul religios 
permanent. Război dus şi astăzi, dacă e să ne gândim la războiul 
culturii române oficiale dus împotriva gânditorului Horia Stamatu 
(1912-1989). Sau la răfuiala de ultimă oră cu opera poetului 
bucovinean Vasile Posteucă, devenit în 1966 profesor la State 
College din Mancato, Minnesota, răfuială în care, fără jenă s-a 
folosit drept artilerie grea un fragment dintr-un articol „semnat” 
de Radu Gyr şi publicat în „Glasul Patriei” înainte ca deţinutul 
Radu Gyr să fi fost eliberat din temniţă (v. Florin Manolescu, 
Enciclopedia exilului literar românesc, Ed. Compania, Bucuresti, 
2003, p. 581). 

Semnificativ este şi faptul că după 1990 niciuna dintre 
editurile mari (care plătesc din greu traducerile romanelor de 
duzină cu care umplu piața de carte) nu s-a repezit să traducă 
teza de doctorat în filozofie a lui Vasile Posteucă (1912-1972) 
despre experiența interioară în opera lui R. M. Rilke, carte 
esenţială pe care n-am citit-o şi mi-ar plăcea s-o citesc. Ca să nu 
mai amintesc de atâtea alte scrieri ale exilaților - încă 
nerecuperate de cultura română post-decembristă —, avându-i 
ca autori pe Zevedei Barbu, Chirilă L. Popovici, Stan M. 
Popescu, Alexandru Busuioceanu, Petru Iroaie, Dionisie 
Ghermani, Mircea Eliade, Vintilă Horia, Ştefan Teodorescu, 
Octavian Vuia, Nicolae Herescu, D. C. Amzăr, G. Uscătescu 
etc, lucrări care, cu asemenea autori, ar putea desigur reprezenta 
pentru cititorul român contemporan exact hrana spirituală pe 
care o tot caută şi o găseşte atât de rar. 


Isabela VASILIU-SCRABA 


Note: 

1- Înainte de 1989, citind într-o bibliotecă occidentală volumul 
„Kairos” al lui Horia Stamatu mi-a părut extraordinar. Nu ştiam 
nimic despre autor, dar poezia sa avea un sunet pe care nu-l mai 
auzisem niciodată. M-a impresionat nespus. l-am citit apoi, la 
Biblioteca Academiei, contribuţiile din „Revista Scriitorilor Români” 
apărută la Munchen şi m-a cucerit din ce în ce mai mult. Târziu de 
tot am aflat că Virgil Ierunca (1920-2006) a regretat toată viața că nu 
şi-a oferit nicicând răgazul de a scrie o monografie dedicată acestui 
emblematic scriitor al exilului românesc. Despre Horia Stamatu am 
scris următoarele texte: Isabela Vasiliu-Scraba, Hermeneutica 
folclorului românesc la doi scriitori din exil: Horia Stamatu şi 
Constantin Amăriuţei, în rev. „Viaţa Românească”, Anul XCIV, nr. 
3-4, 1999, p.203-206 ; Horia Stamatu despre MIORITA, în rev. 
„Asachi” (Piatra Neamţ), Anul XI, nr. 177, nov. 2003, p.7-8; Exilul 
parizian al poetului Horia Stamatu, în rev. „Origini” (Romanian 
roots), vol. VII, nr. 9-10 (75-76), 2003, p.14; vol. 
CONTEXTUALIZARI, Ed. Star Tipp, Slobozia, 2002, p. 73-92, care 
se poate citi pe internet ; în volumul bilingv Deschiderea cerurilor 
într-un mit platonic şi în Mioriţa / The opening of the skies in a 
Platonic myth and in Mioritza ballad, Ed. Star Tipp, Slobozia, 2004, 
p. 38-42; 

2. Inainte de 1945 cultura românească era bine reprezentată în 
capitala Germaniei prin Institutul Româno-German condus de prof. 
Sextil Puşcariu. Aici a conferențiat C. Noica în anii patruzeci, aici 
s-a lansat în 1943 traducerea germană a istoriei literare scrisă (şi 
completată) de Bazil Munteanu precum şi Der mioritische Raum a 
lui Blaga, însoţit de un articol de prezentare a filosofului român 
„Lucian Blaga als Kulturphilosoph” publicat de Amzăr într-un 
săptămânal, pe 13 aug. 1944. 

3 La cei 86 de ani cu puţin înainte de moarte, Heidegger şi-a 
rugat fiul sa-i citească la înmormântare din versurile lui Holderlin 
(v. Walter Biemel în vol. Martin Heidegger, Fiinţă şi timp, Ed. 
Jurnalul literar, Buc., 1993). 


